Emmi Martikainen on valmistellut Turun yliopistolle väitöskirjan, jossa tutkitaan elokuvien laittoman lataamisen vaikutusta tallennemyyntiin. Tähän asti tekijänoikeudet omistavat yhtiöt ovat oikeudenkäynneissä perustelleet suuret korvausvaatimuksensa laittomasta lataamisesta menetetyllä tulolla. Tämä argumentti, kuten myös vertaisverkkojen myyntiä pienentävä vaikutus on Martikaisen väitöskirjan mukaan urbaania legendaa.



Lähde: Emmi Martikainen: Essays on the demand for information goods.

Martikainen tutki 13 viikon ajan elokuvien myyntiä Yhdysvalloissa DVD- ja Blu-ray-tallenteina. Samalta ajanjaksolta hän tutki mininova.org-jakopalvelun kautta kulkevia elokuvien latausmääriä. Mininova on BitTorrent-teknologiaan perustuva vertaisverkkopalvelu, jossa on tieto niistä tietokoneista mistä varsinaisen aineiston voi ladata.

Martikainen vertasi myyntimääriä ja latausmääriä päätyen tulokseen, jonka mukaan elokuvien lataamisella vertaisverkosta on minimaalinen, käytännössä nollatasoa oleva, vaikutus elokuvatallenteiden myyntiin.

Olennainen syy ilmiöön on se, että elokuvien piraattikopioiden lataajat ja tallenteita ostavat ovat kaksi eri ihmisryhmää. Lataaja ei elokuvaa osta, vaikka saattaa sen käydä elokuvateatterissa katsomassa.

Martikainen korostaa mittausten ja siitä saatujen tulosten lyhyen ajan vaikutusta. Tuloksia ei voi soveltaa pitkän ajan myynnin ja lataamisen suhteeseen.

Jos aikajänne olisi vuosia, moni DVD- ja Blu-ray –levy olisi poistunut aktiivisesta myynnistä, jolloin elokuvan löytää kätevästi enää verkossa toimivista elokuvavuokraamoista, kuten Netflixistä, tai piraattipalveluista. Martikainen keräsi tutkimusaineistonsa vuonna 2009, jolloin internetissä toimivat vuokraamot olivat vasta yleistymässä suuren yleisön parissa. Mielenkiintoista olisikin tietää, mikä vaikutus Netflixillä, Voddlerilla, iTunesilla ja muilla vastaavilla elokuvavuokraamoilla on piratismiin. Musiikin puolella kun Spotify-palvelun uskotaan vähentäneen piratismia.

Väitöskirjan voi lukea yliopiston sivulla.

Emmi Martikaisen väitöskirjasta uutisoi Turun Sanomat.